Dodo kraai steeds koning op Top-20Dodo Nyoka, naaswenner van ‘Die Kontrak 2’. (Foto: Dodo Nyoka/Facebook) In vandeesweek se Maroela Media Afrikaanse Top-20 is daar ses liedjies wat klim, vyf wat hul plekke verloor en nege wat onveranderd bly. Barto se “Impulsief” bly vir eers in die tweede plek terwyl Snotkop se “Skrik vir niks”, wat verlede week die top-20 betree het, met een plek tot die 19de posisie klim. Die Kontrak 2 se Dodo Nyoka kraai steeds koning met “Foto’s”. * Die Maroela Media Afrikaanse Top-20 word saamgestel deur enkelsnituitreikings en verskeie datafaktore word in ag geneem: Apple Music- en Spotify-stromings, YouTube-kykbeurte (spesifiek week-tot-week-data) asook radiospeeltyd. Fisieke albumverkope het geen invloed op dié treffersparade nie. Nuwe uitreikings Sarel Kleinhans. Sarel Kleinhans, jonger broer van die gewilde musikant Herman Kleinhans, het pas sy debuutalbum getiteld Transkei uitgereik. Dié digitale album bevat agt liedjies en die snitte vertel verskeie stories. Sarel sê sy vrou was vir agt maande in die VSA en met haar terugkeer na Suid-Afrika het hy besluit om haar op ŉ reis deur die Wes- en Oos-Kaap en veral Transkei te neem. Die indruk wat die Transkei op hulle gemaak het, was so blywend dat hy sy album dieselfde naam gegee het. Ander liedjies wat ook die afgelope week uitgereik is, is Bernice West en Johan Vorster se “Uit Bethlehem”, Petronel Baard se “Sterredak heelal”, Die Heuwels Fantasties en Appel se “Nora Vlok” en Stella en Louis Brittz se “Kersfees is Jesus”.